Pertge ch’jau m’engasch politicamain

Da Rita Cathomas-Bearth

Pertge ch’jau m'engasch politicamain? Perquai ch’jau ma sent obligada da far quai. Nus tuts essan loschs da noss stadi democratic ch’ans dat la pussaivladad da cundecider. Pertge s'occupa alura be in terz cun fatgs politics (mira votaziuns!)? -E pertge s’engascha be ina fitg pitschna minoritad activamain en la politica?
Mintga decisiun politica ha consequenzas pli u main directas sin nossa vita da mintgadi, sin noss bainstar e noss bainesser. Jau sun da l’avis che mintgin da nus saja obligà da collavurar en ina moda u l’autra per noss stadi. Betg tuts èn capabels da far la medema lavur e betg tuts han temp e peda avunda sper lur professiun e lur obligaziuns da famiglia. Ma insatge po mintgin far, sch’el vul.
Jau sun messa a disposiziun per posts politics, perquai ch’jau sun vegnida dumandada da far quai e perquai che la pluralitad da noss politichers prenda decisiuns che van en ina direcziun cuntraria da quai ch’jau chat ch'i saja gist. Jau sai che blers auters burgais patratgan sco jau, e quai ma dat la forza e la curatscha da batter en la politica per mias ideas, era sche la pluralitad dals parlamentaris votescha auter. Quantas giadas pon ins constatar ch'il pievel prenda en ina votaziun in'autra decisiun ch'il parlament!
En quest senn consideresch jau mes engaschament sco in servetsch a la publicitad. Per mai persunalmain va la il sequent: jau m’engasch nua ch'jau ma sent obligada d'al far, senza mirar sche quai ma porta vuschs tar ina elecziun u betg. Mes avis e quel ch’i fiss donn per mes temp sche jau fiss en la politica be per dar il chau. In titel na dovr jau betg. Jau hai ni in biro da giurist ni ina fatschenta che ma dess la pussaivladad da profitar era persunalmain d'in post politic. Sche jau na vegn betg elegida per in post u l’auter è quai per mai irrelevant. Jau hai tants interess e tants hobis e igl è pli bel sche jau na stoss currer trasora per la vias ord motivs politics.